
,,A ti pénzeteknek a hangja". Századfordulós Budapest-regények hangzásvilága

Kulcsszavak: modernizáció; kapitalizmus; zaj; naturalizmus; szereplői szólamok
Kutatásom témája a hangok világképi és ábrázoló ereje, ezen túlmenően a hangzáson keresztül való látásmód, perspektívaépítés a századfordulós Budapest-regények kontextusában. Milyen hangok töltik be a regényekben ábrázolt Budapestet, milyen ezeknek a narrátor és/vagy szereplők általi megítélése, esetleg milyen többletjelentés kapcsolható hozzájuk? Hogyan függ össze a beszéd és az identitás, hogyan tételeződik a megszólalás világképi problémája? Ezek a jelenségek sokszor aktívan befolyásolják a befogadást vagy magát a narrációt, ezenkívül hozzásegíthetnek Budapest metropolisszá válása megélésének, domesztikálásának, irodalmi tekintetben pedig világképi és poétikai következményeinek alaposabb megértéséhez.



